Ved Rådets forordning (EU) 2016/72 fastsættes der fiskerimuligheder for 2016 for visse fiskebestande og grupper af fiskebestande gældende for EU-farvande og for EU-fartøjer i visse andre farvande. Fiskerimulighederne ændres som regel adskillige gange i løbet af den periode, de er fastsat for. Der bør desuden foretages ændringer i Rådets forordning (EU) 2015/2072 for at tilpasse oplysningerne om fiskebestande inden for sikre biologiske grænser.

I henhold til den videnskabelige rådgivning for sildebestandene i områderne VIa(N) og VIa(S), VIIb og c i form af en samlet tilladt fangstmængde (TAC), er der plads til at fastsætte en TAC med henblik på indsamling af fiskeridata i de to forvaltningsområder. Dette ville forbedre den fremtidige videnskabelige rådgivning for disse bestande.

Der er fremsat forslag om en videnskabelig undersøgelse for på lang sigt at rette op på konstaterede mangler i de eksisterende undersøgelser, der dækker tunge i Det Irske Hav (VIIa). Den nuværende TAC ligger på et meget lavt niveau og anfægtes af branchen, og misforholdet mellem vurderingen og en faktisk høj bestandstæthed ville føre til en såkaldt "choke species-effekt", hvilket betyder, at en art i forbindelse med gennemførelsen af landingsforpligtelsen kan bremse det videre fiskeri efter andre arter. Der er derfor behov for yderligere videnskabelig rådgivning for at vurdere bestandens tilstand.

En medlemsstat kan tildele op til yderligere 2 % af de kvoter, den er blevet tildelt, til at støtte videnskabelig forskning, og denne kvote kan udbydes til salg. Da TAC'en for tunge i ICES-afsnit VIIa er sat meget lavt, ville den ikke give tilstrækkelige yderligere kvoter i tillæg til den nationale kvote til at støtte en undersøgelse af det omfang, der skal til for at opnå de data, der er nødvendige for at foretage en videnskabelig vurdering.

Ifølge den videnskabelige vurdering af forslaget ville virkningen af den yderligere tildeling til støtte for dette projekt stadig resultere i en forøgelse af gydebiomassen, også selv om forøgelsen ville være af mindre omfang. STECF bemærkede i sine konklusioner, at en undersøgelse, der dækker hele bestanden, i princippet ville være nyttig for vurderingen, hvis den blev udført over flere år. Derfor bør denne yderligere kvote efter aftale med de medlemsstater, der har en kvote for tunge i ICES-afsnit VIIa, tildeles et eller flere fartøjer, der deltager i det videnskabelige projekt, og kun så længe projektet varer.

I øjeblikket leverer ICES videnskabelig rådgivning for squalus acanthias (almindelig pighaj), og indberetningskoden er også baseret på artens latinske navn. Artens almindelige navn i den engelske udgave af Rådets forordning (EU) 2016/72 modsvarer dog ikke det latinske navn, da den i forordningen kaldes spurdog/dogfish. Derfor bør det almindelige navn i den engelske udgave rettes til picked dogfish, som svarer til artens latinske navn (denne rettelse berører ikke den danske udgave).

I øjeblikket er fiskerimulighederne for almindelig pighaj (squalus acanthias) fastsat til 0 ton. Almindelig pighaj (squalus acanthias) fanges stadig i betydelige mængder i flere fiskerier og udgør en såkaldt "choke species" art, der i forbindelse med gennemførelsen af landingsforpligtelsen bremser fiskeriet efter andre arter. For at lette gennemførelsen af landingsforpligtelsen, er der udviklet et projekt til undgåelse af almindelig pighaj (squalus acanthias) i realtid. I sin evaluering pegede STECF på, at forslaget potentielt kunne bidrage til at genoprette bestanden ved at tilskynde fiskerne til at undgå fangster af almindelig pighaj. De fartøjer, der deltager i projektet, bør have tilladelse til at lande begrænsede mængder almindelige pighajer (squalus acanthias), som er døde, eller som ikke ville overleve, selv om de straks blev genudsat. Derved ville dødeligheden ikke blive øget, og projektet ville ikke have nogen negativ indvirkning på genopretningen af bestanden. Som forebyggende foranstaltning for at sikre, at den langsigtede genopretning af bestanden ikke sættes over styr, bør landingerne være genstand for en samlet årlig begrænsning på 270 ton med en månedlig begrænsning på højst 2 ton for ethvert fartøj, der deltager i projektet. Projektet vil være åbent for deltagelse for alle medlemsstater, der er villige til at deltage, og som er villige til at udveksle oplysninger om de områder, hvor almindelig pighaj (squalus acanthias) fanges. Medlemsstaterne bør fremsende Kommissionen en liste over de fartøjer, der deltager. Tildelingen af kvoter bør kun gælde, så længe projektet varer.

På ICCAT's intersessionelle møde i marts 2016 blev der opnået enighed om, at Unionen ville kunne tildele en del af sin uudnyttede opdrætskapacitet til at indsætte fanget vild almindelig tun til opdræt i Portugal. Dette vil i fremtiden gøre det muligt for Portugal at drive akvakulturbrug for almindelig tun. Der bør derfor indføres en tilsvarende kapacitetsbegrænsning.

Kommissionens forslag har også til formål at ændre Rådets forordning (EU) 2015/2072 om fastsættelse for 2016 af fiskerimulighederne i Østersøen med henblik på at tilpasse oplysningerne om bestande, der er inden for sikre biologiske grænser. Ifølge den seneste rådgivning er brislingebestanden i Den Botniske Bugt inden for sikre biologiske grænser, og sildebestanden i Rigabugten er uden for sikre biologiske grænser.





2016/0203 (NLE)

Forslag til

RÅDETS FORORDNING

om ændring af forordning (EU) 2016/72 og (EU) 2015/2072 for så vidt angår visse fiskerimuligheder

RÅDET FOR DEN EUROPÆISKE UNION HAR —

under henvisning til traktaten om Den Europæiske Unions funktionsmåde, særlig artikel 43, stk. 3,

under henvisning til forslag fra Europa-Kommissionen,

ud fra følgende betragtninger:

(1)Ved Rådets forordning (EU) 2016/72 fastsættes der fiskerimuligheder for 2016 for visse fiskebestande og grupper af fiskebestande gældende for EU-farvande og for EU-fartøjer i visse andre farvande.

(2)I begyndelsen af året blev der opnået enighed om visse kvoteoverførsler fra kontraherende parter i en region fiskeriforvaltningsorganisation (RFFO). Det bør sikres, at lovbestemmelserne er i kraft, således at sådanne kvoteoverførsler kan finde sted og kvoterne tildeles de berørte medlemsstater.

(3)Den videnskabelige rådgivning for sildebestandene i ICES-områderne VIa(N) og VIa(S), VIIb og c giver mulighed for, at der fastsættes en TAC med henblik på indsamling af fiskeridata i de to forvaltningsområder. Dette ville forbedre den fremtidige videnskabelige rådgivning for disse bestande.

(4)Ifølge den videnskabelige rådgivning fra ICES bør fangsterne af dybvandsrejer reduceres. Som følge af samrådene med Norge bør fangstbegrænsningerne for dybvandsreje i ICES-afsnit IIIa og i norske farvande syd for 62ºN tilpasses.